Juros periodo krantas
Juros periodo krantas (angl. Jurassic Coast) − D. Britanijos salos pietinės pakrantės ruožas palei Lamanšo sąsiaurį. Apima Anglijos Dorseto ir rytų Devono grafysčių pakrantes. Pakrantė tęsiasi nuo Orkombo netoli Eksmuto Rytų Devone (50° 36’ 23”N, 3° 23’ 03”W) iki Senojo Hario uolų netoli Svanadžo Rytų Dorsete (50° 38’ 24”N, 1° 56’ 21”W). Ilgis – apie 155 km. 2001 m. pakrantė buvo įtraukta į Pasaulio paveldo sąrašą. Krantų atodangose matoma Mezozojaus eros uolienų formavimosi seka, apimanti apie 185 mln. metų geologinės istorijos. Pakrantėje yra devynios reikšmingos fosilijų radimvietės.